કશિશ તૈયાર થઈને ધ્યેયની ઑફિસે પહોંચી. ધ્યેયએ કશિશનો મિજાજ જાણવાનો પ્રયત્ન કર્યો. કશિશે પોતાનો નિર્ણય બદલ્યો છે કે નહીં તેનો તાગ મેળવવાનો પ્રયાસ કર્યો, પરંતુ કશિશ તેની વાતમાં મક્કમ હતી. તેના અવાજમાં રણકો હતો. તેથી ધ્યેયએ તેની જ ઑફિસમાં કામ કરતાં તેના જુનિયર રાહુલ આચાર્યને બોલાવ્યો અને કશિશ સાથે તેનો પરિચય કરાવ્યો. ધ્યેયએ કશિશને જણાવ્યું કે રાહુલ કશિશનો કેસ સંભાળશે. રાહુલ જે પ્રમાણે સૂચના આપે એ પ્રમાણે કશિશને કામ કરવાનું કહ્યું. કશિશને ધ્યેયની આ વાત ગમી નહીં, પરંતુ તેની પાસે બીજો કોઈ વિકલ્પ નહોતો. આખરે રાહુલ અને કશિશ રજિસ્ટ્રાર પાસે ગયા. સોગનનામું રજૂ કરીને ફરિયાદ નોંધાવી. પોતાના પિતા અને ભાઈને કોર્ટમાં આરોપી તરીકે જોવામાં તેને કેટલી તકલીફ પડશે એવા વિચારમાત્રથી તે દુઃખી થઈ ગઈ. ધ્યેયએ આગળ વાત વધારતાં રાહુલ અને કશિશને કેસ ડિસ્કસ કરવાનું અને આગળની પ્રક્રિયા હાથ ધરવા કહ્યું. રાહુલે કશિશને મૅજિસ્ટ્રેટની સામે કેવી રીતે રજૂઆત કરવી તે જણાવ્યું. કશિશ અને રાહુલ કોર્ટરૃમમાં ગયાં. કોર્ટરૃમનો માહોલ જોઈને કશિશને આશ્ચર્ય થયું. ફિલ્મોમાં જેવી કોર્ટ બતાવવામાં આવે છે એનાથી તદ્દન વિપરીત માહોલ હતો કોર્ટરૃમનો. ઘણા બધા વકીલો જજની સામે ઊભા હતા. જજ એક પછી એક ઘણા બધા કેસ એકસાથે જોઈ રહ્યા હતા. કશિશના કેસનો નંબર આવ્યો. કશિશે તેની સાથે થયેલી છેતરપિંડીની રજૂઆત કરી. જજે કશિશની ફરિયાદ માન્ય રાખી અને કશિશના પપ્પા અને ભાઈને કોર્ટમાં હાજર થવા સમન્સ પાઠવ્યું. ઘણી બધી અડચણો બાદ ફરિયાદ સ્વીકારાતા કશિશે રાહતનો શ્વાસ લીધો. ધ્યેય અને રાહુલને મળીને કશિશ ઘરે જવા નીકળી. રસ્તામાં તે કેવી રીતે પપ્પા અને ઉદયભાઈનો સામનો કરશે તેના વિચારો કરવા લાગી.